भाजपा और शिवसेना के बीच चल रहे मतभेद का फायदा विपक्ष उठाना चाहता है। कांग्रेस और एनसीपी महाराष्ट्र सरकार के खिलाफ बजट सत्र के दौरान अविश्वास प्रस्ताव लाने की योजना बना रही हैं। पिछले काफी दिनों से भाजपा और शिवसेना में अनबन चल रही है और इसी चीज का फायदा विपक्ष उठाना चाहता है। महाराष्ट्र विधानसभा का बजट सत्र 6 मार्च से शुरू होने जा रहा है और इसी दौरान विपक्ष सरकार के खिलाफ अविश्वास प्रस्ताव लाने की योजना बना रहा है। हाल ही में शिवसेना अध्यक्ष उद्धव ठाकरे ने कहा था कि भाजपा के नेतृत्व वाली सरकार नोटिस पर चल रही है और उसके साथ गठबंधन रखना है या तोड़ना है इसका फैसला स्थानीय निकाय चुनाव के बाद किया जाएगा। तो वहीं एनसीपी अध्यक्ष शरद पवार ने कहा है कि अगर शिवसेना अपना समर्थन वापस लेती है, तो उनकी पार्टी भाजपा का सपोर्ट नहीं करेगी। अब देखने वाली बात ये होगी कि महाराष्ट्र की राजनीति का ऊंट किस करवट बैठता है।